ཐུགས་གཏེར་ལསཿ རྨི་ལམ་འཁྲུལ་བའི་བར་དོ་འོད་གསལ་བདེ་བ་ཆེན་པོའི་དབྱིངས་སུ་སྦྱངས་བའི་གདམས་པ་བཞུགས་སོཿརྡོ་རྗེ་སེམས་དཔའ་བཅོམ་ལྡན་འདསཿ རང་རིག་ཡེ་ཤེས་དྲི་མེད་སྐུཿ གཞིར་གནས་འོད་གསལ་དག་པའི་ལྷརཿགཉིས་མེད་དོན་གྱི་ཕྱག་རབ་ལྟ་བ་ལ་མཇའ་བའི་ཕྱག འབྲིང་བསྒོམ་པ་ལ་གོམས་པའི་ཕྱགཐ་མ་མོས་གུས་གསུམ་ལྡན་གྱི་ཕྱག་བགྱིའོཿ མ་རིག་ཀུན་གཞིའི་བག་ཆགས་ཀྱིསཿགཟུང་འཛིན་འཁོར་བའི་ཁ་བརྒྱུད་པའིཿ འཁྲུལ་སྣང་བདེན་ཞེན་འགྲོ་བ་རྣམསཿབདེ་ཆེན་ལམ་དུ་ཁ་དྲངས་པའིཿ གདམས་པ་འཁྲུལ་སྣང་དབྱིངས་གྲོལ་བསྟནཿ ལས་དང་སྨོན་ལམ་ལྡན་པའི་ཚོགསཿའདི་ཉིད་ཉམས་སུ་ལེན་པ་ལཿཐུན་མོང་བློ་སྦྱོང་ཐམས་ཅད་ནིཿ རྒྱུད་ལ་ཁེལ་ངེས་བར་དུ་བསྒོམཿ ཐུན་མིན་བླ་མའི་རྣམ་འབྱོར་ནིཿཉིན་མཚན་དུས་དྲུག་ཉམས་སུ་བླངཿ དེ་ནས་རྨི་ལམ་སྦྱངས་བའི་ཚུལཿ དབེན་གནས་ས་མཐོ་ཉམས་དགའ་བཿ གྲུབ་ཆེན་གོང་མའི་ཞབས་བཅག་སརཿ གྲོགས་བཟང་རྡོ་རྗེའི་མཆེད་པོ་དངཿ གནས་ཁང་ནོར་རྫས་མེད་པའི་ནངཿ མལ་སྟན་བདེ་འབོལ་སྔས་མཐོ་བཿགཅོང་ཅན་སྔོ་ཡི་ཟས་སྤངས་ཤིངཿ འཚོ་བ་ལ་སོགས་ཉེར་མཁོ་བསགསཿསྐུ་གསུང་ཐུགས་ཀྱི་རྟེན་རྣམས་བཀྲམཿ དམ་ཚིག་ཉམས་ཆག་བཤགས་སྦྱངས་བརྩོནཿ དབང་ཞུས་དབང་བླང་སྡོམ་པ་སྲུངཿ ཚོགས་དང་གཏོར་མ་ཡས་གླུད་བསྔོསཿ རྨི་ལམ་འོད་གསལ་དབྱིངས་སྦྱངས་ཕྱིརཿ འདུན་པ་གཏད་ལ་འཕྲིན་ལས་བཅོལཿ དེ་ནས་རྣལ་འབྱོར་རིམ་པ་ལཿ ཉིན་མོ་སྲོག་རྩོལ་རླུང་དང་ནིཿ སྒྱུ་ལུས་སྦྱངས་པའི་ཚུལ་དང་གཉིསཿ དང་པོ་རང་ཉིད་རྡོ་རྗེ་སེམསཿ སྐུ་མདོག་དམར་པོ་བྱུ་རུའི་མདོགཿ ཞལ་གཅིག་ཕྱག་གཉིས་ཞབས་སྐྱིལ་ཀྲུངཿ ཞི་འཛུམ་སྒེག་པའི་ཉམས་རྒྱས་ཤིངཿ ཕྱག་གཉིས་རྡོ་རྗེ་དྲིལ་བུ་བསྣམསཿསྙེམས་མ་དམར་མོ་ཡུམ་དང་འཁྲིལཿ ལོངས་སྤྱོད་རྫོགས་སྐུའི་ཆས་ཀྱིས་བརྒྱནཿ འཇའ་ཟེར་འོད་ཕུང་རབ་ཏུ་འཁྲིགསཿ པདྨ་ཉི་ཟླའི་གནད་ལ་བཞུགསཿ ཕྱི་སྣོད་མངོན་པར་དགའ་བའི་ཞིངཿནང་བཅུད་རྡོ་རྗེ་སེམས་དཔའི་དལཿདག་པ་རབ་འབྱམས་ཆེན་པོར་བསྒོམཿ སྐུ་དབུས་དྲང་པོར་རྩ་དབུ་མཿ མཚན་ཉིད་བཞི་ལྡན་སྐུ་གསུམ་མདོགཿཡར་སྣེ་འོག་མིན་འཁོར་ལོ་ཧརཿམར་སྣེ་སྲིད་པའི་འཁོར་ལོར་ཟླུམཿ གཡས་གཡོན་རོ་རྐྱང་ཐབས་ཤེས་རྩཿ བདེ་ཆེན་འཁོར་ལོ་ལ་སོགས་པའིཿ གནས་ལྔར་འཁོར་ལོ་ལྔ་པོ་གསལཿ གཡས་གཡོན་ཆ་མཉམ་རླུང་དུག་བསལཿ དེ་ནས་སྙིང་གར་འོད་ལྔའི་ཀློངཿ ཀུན་ཏུ་བཟང་པོ་མཉམ་བཞག་ཅནཿཐུགས་ཀར་ཨ་ཡིག་དཀར་པོ་ལཿ དྭངས་མའི་རླུང་གསུམ་སྦྱོར་བ་བཞིསཿཚེ་དང་དཔལ་འབྱོར་གྱི་དྭངས་མ་སེར་པོ་གསེར་ཞུན་ལྟ་བུཿ ཁམས་དང་བཅུད་ཀྱི་དྭངས་མ་དཀར་པོ་ཤེལ་ལྟ་བུ། བདེ་བ་དང་མེའི་དྭངས་མ་དམར་པོ་ཟངས་ལྟ་བུ།ཡང་ཡང་རླུང་གིས་དྭངས་མ་བསྟིམཿསླར་ཡང་ཀུན་བཟང་ཐུགས་ཀ་ནསཿ འོད་དམར་མེ་ཡི་རང་བཞིན་འགྲོསཿགནས་དྲུག་མ་དག་རྩ་མདུད་དྲུགཿཨཿཎིཿསུཾཿཏྲིཿཔྲེཿདུཿའི་ཚུལཿགནས་པའི་སྒྲིབ་སྦྱང་མདུད་པ་བཤིགཿ རིགས་དྲུག་དོང་སྤྲུག་སྔགས་དྲུག་བཟླཿ གནས་ལྔར་རིགས་ལྔའི་ཞིང་ཁམས་གསལཿ རྒྱུན་དུ་བུམ་པ་ཅན་རླུང་བཟུངཿ འབྲུ་གསུམ་རྡོ་རྗེའི་བཟླས་པ་བྱཿརྩ་ཐིག་རླུང་གསུམ་འབྱོང་བ་ནཿརླུང་སེམས་དབུ་མར་ཐིམ་པའི་མཐུསཿརྟགས་དྲུག་སྟོང་བཞིའི་འོད་གསལ་འཆརཿ དེ་ཡི་ངང་ལ་མཉམ་པར་བཞགཿ སླར་ཡང་སྒྱུ་མའི་ལྷ་སྐུར་ལྡངཿ དེ་ནས་སྒྱུ་ལུས་བསྒོམ་པ་ནིཿ དག་དང་མ་དག་གཉིས་སུ་ཕྱེསཿདང་པོ་བདེ་ཆེན་འཁོར་ལོའི་དལཿབླ་མ་རྡོ་རྗེ་སེམས་དཔར་བསྒོམསཿ གསོལ་བཏབ་དབང་བླང་ཡིག་བརྒྱ་བཟླཿཕྱི་སྣོད་འཇིག་རྟེན་ནང་བཅུད་ཚོགསཿ འདོད་ཡོན་ལྔ་ཡི་ཡུལ་སྣང་ཀུནཿདོན་ལ་བདེན་པར་མ་གྲུབ་ཅིངཿམཛེས་པའི་གཟུགས་ཀྱང་གཟུགས་བསྙན་འདྲཿ སྨྲ་བའི་ཚིག་ནི་བྲག་ཆ་བཞིནཿ འདོད་ཡོན་སྣང་བ་ནམ་མཁའི་འཇའཿ གྲུབ་མ་མྱོང་བ་རྨི་ལམ་ཡུལཿ མངོན་པར་ཞེན་པ་སྒྱུ་མའི་དཔེཿ ཡིད་ནི་མི་བརྟན་སྨིག་རྒྱུའི་ཚུལཿ ཡུལ་ནི་དྲི་ཟའི་གྲོང་ཁྱེར་ལཿ བདག་རྐྱེན་གཞན་གྲུབ་ཆུ་ཟླ་ལྟརཿ འཁྲུལ་སྣང་འཁོར་བ་མིག་ཡོར་བཞིནཿ སྐད་ཅིག་མི་རྟག་ཆུ་བུར་འདྲཿ བདེན་གྲུབ་མེད་པའི་ཚུལ་ལ་བརྟགསཿལུས་ནི་གཟུགས་བརྙན་ལྟ་བུར་སྦྱངཿངག་ནི་བྲག་ཆ་ལྟ་བུར་བརྗོདཿསེམས་ནི་སྨིག་རྒྱུ་ལྟ་བུར་བསྒོམཿསྒྱུ་མའི་མིག་འཕྲུལ་བཞིན་དུ་བལྟཿ མཉམ་བཞག་དུས་ན་འཁོར་འདས་ཀྱིཿ གཞི་རྩ་སེམས་ཉིད་གཅིག་པུར་བལྟཿརྗེས་ཤེས་རྗེས་སྣང་སྒྱུ་མར་སྦྱངཿ གཉིས་པ་དག་པའི་སྒྱུ་ལུས་ནིཿ ལྷ་སྐུ་གྱང་ལོག་གཟུགས་བརྙན་ལཿ ཡུན་རིང་བལྟས་ཏེ་ཡིད་ཡུལ་བསྒོམཿ གསལ་དག་བརྟན་པའི་ཚད་ལྡན་པཿ བདག་ལུས་ལྷ་རུ་གསལ་བ་ཡིཿ ཕྱི་སྣོད་གཞལ་ཡས་ནང་བཅུད་ལྷཿ གཅིག་དང་དུ་མར་སྤྲུལ་བསྒྱུར་དང་ཿ ཆེ་ཆུང་དམིགས་པས་རྩལ་སྦྱང་ནསཿ སྣང་སྟོང་ཟུང་འཇུག་ལྷ་སྐུ་ཉིདཿ སྒྱུ་མའི་དཔེ་བཅུའི་རོལ་བར་བལྟཿ བྱིང་རྨུགས་འཐིབ་པའི་སྐྱོན་བསལ་ནསཿ རྗེས་སུ་གཏུམ་མོའི་སྐབས་ལྟ་བུའིཿ སྟོང་བཞིས་དྲངས་བའི་འོད་གསལ་ངངཿ ཅི་ནུས་བར་དུ་མཉམ་པར་བཞགཿ འོད་གསལ་ངང་ལས་རྗེས་ཐོབ་ནིཿ བདག་ལུས་སྣང་སྟོང་ལྷ་ཡི་སྐུཿ སྒྱུ་མ་ལྟ་བུའི་སྐུར་བཞེངས་ནསཿ ཐུགས་ཀའི་ཨཱཿལ་ཤེས་པ་གཏདཿ བསྡུ་ལྡང་ཡང་ཡང་རྩལ་སྦྱང་བསཿརྨི་ལམ་དང་ནི་བར་དོའི་སྐབསཿསྒྱུ་མ་ལྟ་བུའི་ལྷ་སྐུར་བཞེངསཿ འདི་ནི་གལ་ཆེའི་ཚུལ་དུ་སྦྱངཿམཚན་མོའི་རྣལ་འབྱོར་རིམ་པ་གཉིསཿ དགའ་བཞིས་དྲངས་པའི་འོད་གསལ་དངཿརྨི་ལམ་འོད་གསལ་དབྱིངས་སྦྱངས་བསྟནཿ དང་པོའི་ལས་རིམ་ལོགས་སུ་གབཿགཉིས་པ་རླུང་དང་འདུན་པའི་སྟོབསཿ རྨི་ལམ་འོད་གསལ་དབྱིངས་སྦྱངས་ཐབསཿམགྲིན་པའི་དབུས་སུ་བླ་མ་བསྒོམཿ གསོལ་བ་དྲག་ཏུ་བཏབ་པའི་མཐུསཿ ཡི་གེ་འབྲུ་ལྔའི་རྣམ་པར་འགྱུརཿཨོཾ་མཐིང་། ཨ་དཀར། ནུ་སེར། ཏ་དམར། ར་ལྗང་།དེ་ཡིས་ངང་དུ་གཉིད་ཟིན་དུསཿརྨི་ལམ་ཟིན་ནམ་མ་ཟིན་བརྟགཿཞག་རེ་བཞིན་དུ་གྲངས་མང་བསྒོམཿཞག་བདུན་བར་དུ་བསྒོམ་ནས་ཀྱངཿངོས་མ་ཟིན་ན་དམིགས་པ་བསྒྱུརཿསྲབ༵་འཐུག༵་ཆ་མ་སྙོམ་པའི་གཉིདཿསྲབ་པ་དུས་རྐྱེན་སྟོན་ནམ་དགུན། གནས་རི་རྩེ་དུར་ཁྲོད། ཡ་ང་བའི་གནས། གྲོགས་རྐྱེན་བྱིས་པ་ཁྱི་དང་གྲོགས་པོ། ཟས་སྐྱེན་གཅོང་ཅན། གོས་སྐྱོན་སྲབ། ཆ།འཐུག་པ་དུས་རྐྱེན་དཔྱིད་དབྱར།གནས་རི་ཀླུང་ཁང་སྦུབ། གྲོགས་མེད་པ། ཟས་སྐྱོན་བཅུད་ཅན། གོས་སྐྱོན་འཐུགཆ།འཁོར་ལོ་གསུམ་གྱི་ལྟེ་བ་རུཿཐིག་ལེའམ་ནི་ཐུགས་སྲོག་བསྒོམཿརྐྱེན་ནམ་སྒྲིབ་པའི་གེགས་ལས་ནིཿཅི་ལྟར་འབད་ཀྱང་འབྲས་མ་བྱུངཿསྤྱི་བོར་བདེ་ཆེན་གྱི་འཁོར་ལོ། གསང་གནས་བདེ་སྐྱོང་གི་འཁོར་ལོ་གཉིས་ཀྱི་དབུས་སུ་ཐིག་ལེ་ནག་པོ་རེ་བསྒོམ། ཡང་ན་ཧཱུྃཿམཐིང་། མགྲིན་པ་ཐིག་ལེ་དམར་པོའམ་ཧཱུྃཿདམར།གནས་ལྔའི་ཕྱག་མཚན་བསྒྱུར་བ་དངཿ བདུད་གཅོད་བསྒོམ་དང་ཡུལ་ལ་བརྟེནཿཉིན་མོ་ཡུལ་ཡ་ང་འཇིགས་རུང་དང་ལྷ་ཁང་གི་ལྷ་དགེ་འདུན་འདུ་བའི་གཙུག་ལག་གི་སྒོ་དྲུང་དུ་ཉལ།ཕལ་ཆེར་གནད་དེས་སེལ་ཀྱང་སྲིདཿགཞན་ཡང་རྨི་ལམ་འབྱམས་པའི་སྐྱོནཿསད་པར་གྱུར་ན་སྙིང་ཀ་དངཿ གསང་བའི་གནས་སུ་ཐིག་ལེ་བསྒོམཿའཁྲུལ་སྣང་དྲག་ན་སྣང་སྲིད་ཀྱིཿཆོས་རྣམས་སྒྱུ་མ་ལྟ་བུར་བལྟཿ རང་ལུས་དཀར་དམར་ཐིག་ལེའི་སྦུབསཿ འོད་ལུས་མགྲིན་པར་ཡི་གེ་བསྒོམཿབརྗེད་དུ་ཤོར་ན་སྨིན་མཚམས་སུཿ ཐིག་ལེ་འོད་དམར་འཚེར་བ་གསལཿལུས་ཀྱི་གནད་དང་སྒྲིབ་སྦྱང་བརྩོནཿགཉིད་མ་བྱུང་དང་རྨི་ལམ་ཡལཿ སྟོང་པར་འབྱམས་ན་རྡོ་རྗེའི་རྩེརཿཐིག་ལེ་ནག་པོར་སེམས་གཏད་ཅིངཿ འདུན་པ་དྲག་ཏུ་གཅུན་པ་ཀློདཿ སླར་ཡང་མགྲིན་པའི་ཡི་གེ་ལྔའིཿ འོད་ཀྱི་ལུས་ཀུན་ཁྱབ་པར་དམིགསཿ འདུན་དང་རྩོལ་བ་ཞན་པ་ཡིསཿརྨི་ལམ་ཟིན་ནའང་སླར་ཞན་ནཿངེས་འབྱུང་སྐྱོ་ཤེས་རབ་བསྒོམ་ནསཿ སྙིང་ཀར་ཨཿཡིག་དཀར་པོ་གསལཿ ཟས་གོས་གནས་མལ་གྲོགས་ལ་སོགསཿ རྨི་ལམ་ཟིན་པའི་ཐབས་ལ་བརྩོནཿ འཇམ་རྩུབ་གཉིས་ཀྱི་ཟིན་པར་བཤདཿཡིད་ལ་དགའ་བའི་ནོར་ལོངས་སྤྱོདཿདེ་སོགས་རྙེད་དམ་དགའ་བ་ནཿ རྨི་ལམ་ཡིན་པར་ཤེས་པ་དངཿ དགྲ་དང་གཅན་ཟན་མ་རུངས་ཚོགསཿ གཡང་དང་འཇིགས་པ་འབྱུང་བའི་ཚེཿ དེ་ལ་བྲེད་ནས་ཤེས་པར་འགྱུརཿ རྨི་ལམ་བདེན་མེད་འཁྲུལ་སྣང་ལཿགསོད་སོགས་གནོད་པ་ཅིས་ཕྱིར་འབྱུངཿཐོག་བརྫི་དང་ནི་དྲག་དམིགས་བྱཿདེ་ནས་རྒྱུན་ཆད་མེད་པ་རུཿ དུས་རྣམ་ཀུན་ཏུ་རྨི་ལམ་བཟུངཿལོ་ཟླ་ཞག་གྲངས་ཐེམ་པར་འབདཿ བརྟན་པ་ཐོབ་པ་གནད་དུ་ཆེཿསྣང་སྲིད་སྒྱུ་མ་ལྟ་བུར་བལྟཿརྩལ་སྦྱང་སྤྲུལ་བསྒྱུར་ཞིང་སྦྱང་ནིཿརང་ཉིད་རྒྱལ་པོ་བྲམ་ཟེ་སོགསཿམི་ཡི་རིགས་སུ་སྤྲུལ་བ་དངཿ སྟག་སེང་ཁྱུང་འབྲུག་རི་བོ་ཆེཿ ཁང་བཟང་སྐྱེད་ཚལ་འབྱུང་བ་ལྔཿརང་སྤྲུལ་བ་དང་གཞན་སྤྲུལ་པཿསྣང་སྲིད་སྣང་དང་མི་སྣང་བཿ ཡི་དམ་སྒྱུ་མ་ལྟ་བུའི་སྐུཿ ཕྲ་རགས་སྤྲུལ་བ་ཆེན་པོར་བསླབཿ སྣང་སྲིད་གང་སྣང་གཞན་དུ་བསྒྱུརཿ མ་དག་དག་པར་བསྒྱུར་བ་དངཿདགྲ་གཤེད་འབྱུང་བ་གྲོགས་སུ་བསྒྱུརཿདུ་མ་གཅིག་ལ་གཅིག་དུ་མཿསྣོད་བཅུད་ཞིང་ཁམས་ལྷ་རུ་བསྒྱུརཿཡི་དམ་སྐུ་རུ་ཐམས་ཅད་བསྒྱུརཿགང་དུ་སྣང་བའི་ཆོས་རྣམས་ནིཿམང་དུ་སྤེལ་ཞིང་བསྒྱུར་ལའང་སྤེལཿདེ་བཞིན་ཡི་དམ་ལྷ་དང་ནིཿ གཞལ་ཡས་ཁང་སོགས་མང་དུ་སྤེལཿ ཆོ་འཕྲུལ་ཆེན་པོ་སྟོན་པ་དངཿ དངོས་ཡོད་དངོས་མེད་བཟློག་པ་དངཿ སྤེལ་འམ་རྩལ་སྦྱང་གནད་དུ་བསྣུནཿ དེ་ནས་རྨི་སྣང་ཤར་མ་ཐགཿ རང་རིག་ཧཱུྃ་ཡིག་མཐིང་ཀ་བསྒོམཿཕཊཿཀྱི་སྒྲ་བཅས་གར་གཏད་སརཿ ཐོགས་པ་མེད་པར་འགྲོ་བར་བསམཿ དང་པོ་མདུན་རྒྱབ་གཡས་གཡོན་གྱིཿ རི་རྩེ་སོགས་ལ་རྩལ་སྦྱངས་ནསཿ བླ་མའི་མདུན་དང་རྟེན་གྱི་དྲུངཿ གནས་ཡུལ་ས་སྤྱོད་ཞིང་ཁམས་ལཿཆེས་ཆེར་རྩལ་སྦྱང་འགྲོ་བར་དམིགསཿ སླར་ཡང་ཤར་ཕྱོགས་མངོན་དགའི་ཞིངཿལྷོ་ཕྱོགས་དཔལ་ལྡན་ནུབ་ཕྱོགས་ཀྱིཿ ཞིང་ཁམས་པདྨོ་རྣམ་པར་བཀྲམཿ བྱང་ཕྱོགས་ལས་རབ་རྫོགས་པའི་ཞིངཿདེ་བཞིན་ཞིང་གི་གཙོ་བོ་ནིཿསངས་རྒྱས་རིགས་ལྔའི་ལྷ་ཚོགས་ཀྱིཿ ཞལ་མཇལ་གསུང་ཐོས་དབུགས་དབྱུང་ནསཿ དབང་བསྐུར་ལུང་བསྟན་ཐོབ་པར་དམིགསཿ གནས་ལྔར་རླུང་སེམས་རྩེ་གཅིག་གཏདཿ དེ་ལྟར་ཉིན་མོའི་རྣལ་འབྱོར་ནིཿ རྨི་ལམ་སྐབས་སུ་བསྒོམ་བྱས་ནསཿ སྒྱུ་མ་ལྟ་བུའི་སྐུ་འགྲུབ་ཚེཿ ལུགས་ལྡོག་དང་ནི་ལུགས་འབྱུང་གིཿརྟགས་དྲུག་སྟོང་བཞིའི་རིམ་པར་བསླབཿདང་པོ་དུ་བ་སྨིག་རྒྱུ་དངཿ མེ་ཁྱེར་མར་མེ་འབར་བ་སྟེཿས་ཆུ་མེ་རླུང་ཐིམ་པའི་རྟགསཿཤིན་ཏུ་ཕྲ་བའི་ཐིམ་རིམ་ནིཿ རྣམ་ཤེས་སྣང་བར་ཐིམ་པའི་རྟགསཿ དཀར་ལམ་འཆར་ཞིང་གསལ་ཉམས་འཆརཿ སྣང་བ་མཆེད་པར་ཐིམ་པའི་ཚེཿ དམར་ལམ་འཆར་ཞིང་བདེ་ཉམས་ཤརཿ མཆེད་པ་ཉེར་ཐོབ་ལ་ཐིམ་དུསཿ ནག་ལམ་འཆར་ཞིང་མི་རྟོག་ཉམསཿ ཉེར་ཐོབ་འོད་གསལ་ལ་ཐིམ་ནིཿ སྟོན་གནམ་སློང་བྱེད་སྐྱོན་བྲལ་བཞིནཿ འོད་གསལ་རིག་པའི་ངང་དུ་བཞགཿསླར་ནས་རྨི་ལམ་སྣང་བ་ནིཿ རྟོག་པས་བར་མ་ཆོད་པའི་ངངཿ རྗེས་ཐོབ་སྒྱུ་མ་ལྟ་བུར་ལྡངཿསད་རྨི་གཉིས་སུ་འབྱུང་ལྡོག་གིཿཐིམ་རིམ་རྣམས་ནི་ཟིན་པར་བྱཿ སྦྱང་བྱ་འཁྲུལ་བའི་བར་དོ་རྣམསཿསྦྱོང་བྱེད་འོད་གསལ་སྒྱུ་མའི་ལྷཿསྦྱོང་འབྲས་སྐུ་གསུམ་མངོན་དུ་གྱུརཿགནད་འདིར་བརྟེན་པའི་གང་ཟག་རྣམསཿ འཆི་ཀ་འམ་ནི་བར་དོའི་སྐབསཿ གྲོལ་བར་འགྱུར་ལ་ཐེ་ཚོམ་མེདཿ རྡོ་རྗེ་སེམས་དཔའ་བདག་གི་བཀའཿ གསང་སྔགས་བླ་མེད་ཁྱད་ཆོས་ཡིནཿ དམ་ཉམས་རྣམས་ལ་བཀའ་རྒྱཿཐོབཿ བཀའ་འདི་སྔགས་ཀྱི་བདག་མོ་ཆེཿ ཨེ་ཀ་ཙ་ཏིས་ཐུབ་པར་སྲུངསཿ འདི་འཕྲད་གང་ཟག་ལུས་ཅན་རྣམསཿགདོད་མའི་བཙན་ས་ཟིན་པར་ཤོགཿས་མ་ཡཿ རྒྱ་རྒྱ་རྒྱཿགཏེར་རྒྱཿསྦས་རྒྱཿ གུ་ཧྱེཿ བརྡ་ཐིམཿཞེས་པའང་བཀྲ་ཤིས་ཡོངས་འདུས་ལུང་གི་ཆོས་སྒར་དུ་བདག་འདྲ་དཔའ་བོ་ཆོས་དབྱིངས་རྡོ་རྗེས་རང་འདྲའི་བླུན་པོ་རྣམས་ལ་ཕན་ཕྱིར་དག་པར་ཕབ་པའོ།། དགེའོ།།དགེའོ།།དགེའོ།།